
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 1 martie 2011               

PL.x  39/2011                     


AVIZ
asupra propunerii legislative pentru modificarea Normelor metodologice de punere în aplicare a prevederilor art. III din Ordonanţa de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu propunerea legislativă pentru modificarea Normelor metodologice de punere în aplicare a prevederilor art. III din Ordonanţa de urgenţă a Guvernului nr.58/2010 pentru modificarea şi completarea Legii nr.571/2003 privind Codul fiscal şi alte măsuri financiar-fiscale, trimisă cu adresa nr. PL.x 39 din 15 februarie 2011 şi înregistrată cu nr. 31/ 87 din 16 februarie 2011.
             Conform dispoziţiilor art.75 alin.(1) din Constituţia României, republicată şi ale art. 92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
             Senatul, în calitate de primă Cameră sesizată, a respins iniţiativa legislativă, în şedinţa din 9 februarie 2011.
             Potrivit prevederilor art. 61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă, în şedinţa din 25 ianuarie 2011.
             Iniţiativa legislativă are ca obiect de reglementare abrogarea prevederilor art. 7 şi 8 ale Anexei nr. 2 la Hotărârea Guvernului nr. 791/2010 pentru modificarea şi completarea Normelor metodologice de aplicare a Legii nr. 571/2003 privind Codul fiscal, aprobate prin Hotărârea Guvernului nr. 44/2004, precum şi pentru aprobarea Normelor metodologice de aplicare a prevederilor art. III din Ordonanţa de urgenţă a Guvernului nr. 58/2010 pentru modificarea şi completarea Legii nr. 571/2003 privind Codul fiscal şi alte măsuri financiar-fiscale, dispoziţii prin intermediul cărora se stabileşte în sarcina persoanelor fizice care realizează venituri de natură profesională, obligaţia de a depune câte o declaraţie privind asigurarea în sistemul public de pensii, în sistemul asigurărilor de şomaj, respectiv de a încheia contracte de asigurare în sistemul de asigurări sociale de sănătate.
              Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 1244 din 18 octombrie 2010 şi punctul de vedere al Guvernului nr. 2704 din 2 noiembrie 2010, prin care nu se susţine adoptarea acestei iniţiativei legislative.
             În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât întreaga anexă nr. 2 din Hotărârea Guvernului nr. 791/2010, în care erau cuprinse art. 7 şi 8 a fost abrogată prin art. III alin. (4) din Ordonanţa de urgenţă a Guvernului nr. 82/2010, astfel ca iniţiativa legislativă este lipsită de obiect.
           În raport cu obiectul şi conţinutul reglementării, propunerea legislativă face parte din categoria legilor ordinare. 
              PREŞEDINTE,                                                         SECRETAR,

               Daniel BUDA                                                 Gabriel ANDRONACHE
Consilier, Ciprian Bucur

